Leerlinge vas ná moord op geliefde huismoederCarima Barnard. Foto: Verskaf Twee leerlinge aan die Jimmie Roos-jeugsorgsentrum naby Dewetsdorp in die Vrystaat, sal na verwagting Woensdag van moord aangekla word nadat Carima Barnard (50), ŉ geliefde huismoeder by dié sentrum, Dinsdag glo by ŉ lodge op dieselfde terrein vermoor is. Sers. Yanda Ngcukana, polisiewoordvoerder, het Woensdag aan Maroela Media gesê die seuns, wat by die sentrum gebly het, beweer hulle het omstreeks 14:20 by die dam visgevang toe hulle twee mans in ŉ voertuig by die lodge sien wegry het. Barnard het die lodge bestuur. “Volgens die seuns het hulle gaan ondersoek instel en op die slagoffer se liggaam in ŉ plas bloed afgekom. Hulle het die skoolhoof gaan roep wat op sy beurt die polisie ontbied het,” het Ngcukana gesê. Met die polisie se aankoms op die toneel het hulle Barnard se liggaam op die gras langs haar bakkie aangetref. Haar bakkie se sleutels en haar selfoon was by haar. ŉ Baksteen en ŉ klip het langs haar gelê. “Die seuns is dadelik ondervra en hulle het vertel hulle het ŉ wit Chrysler by die lodge sien wegry voordat hulle daar opgedaag het. Die polisie en boere in die omgewing het dadelik na die voertuig begin soek en dit is kort daarna in Dewetsdorp opgespoor. Die seuns is intussen op die toneel gehou, want die ondersoekbeamptes het vermoed iets is nie pluis met hul weergawe van gebeure nie. Daar was ook bloedspatsels op een van die seuns se T-hemp en tekkies.” Ngcukana het gesê die insittendes van die voertuig is behoorlik ondervra en die polisie het vasgestel hulle was by die lodge om daarna te kyk omdat hulle ŉ jaareindfunksie daar wou hou. “Hulle het gesê die slagoffer het nog gelewe toe hulle daar weg is. Die polisie het nie rede gehad om hul weergawe in twyfel te trek nie en hulle is nie in hegtenis geneem of as verdagtes beskou nie.” Die seuns, onderskeidelik 15 en 16 jaar oud, is later na ŉ plek van aanhouding in Bloemfontein geneem terwyl die saak verder ondersoek word en die polisie wag vir uitslae wat kan bevestig dat die bloedspatsels op die seun se klere met Barnard verbind kan word. Johnny Erlank, wat verlede week as skoolhoof uitgetree het en daar aanbly totdat die skooljaar verby is, het aan Maroela Media gesê die skool is besig om ŉ verklaring saam te stel. arnard laat haar man, Adriaan en twee kinders, albei in hul 20’s, agter. Adriaan is die adjunkhoof by die skool en ook die skoolsielkundige. Lees die opvolgberig hier: Moord op geliefde huismoeder ruk gemeenskap